বনদস্যু-জলদস্যু-চোরা শিকারিদের দ্বারা সুন্দরবন ধ্বংসের খবর নতুন নয়, সেই প্রাচীনকাল থেকেই। তবে বর্তমানে আরো বহুগুণে বেড়ে গেছে। এ ছাড়া প্রাকৃতিক দুর্যোগের কারণেও সুন্দরবন ক্ষতিগ্রস্ত হচ্ছে। বন ভেঙে নদীতে বিলীন হচ্ছে। পশু-পাখি মারা পড়ছে ইত্যাদি। আগেই বলেছি সুন্দরবনের বহু প্রাণী আজ বিলুপ্ত। কেউ কেউ বলে হিং¯্র প্রাণী না থাকলেই তো ভালো তাই না? ওরা মানুষের অনেক ক্ষতি করে! এটি একেবারেই অজ্ঞ কথা। ওরা ছিল বা আছে বলেই সুন্দরবনের মহাসম্পদগুলো সংরক্ষিত ছিল বা আছে। একটি প্রাণী জাত বিলুপ্ত হওয়ার সাথে সাথে গোটা প্রাণিকুলেরই বেঁচে থাকা কঠিন হয়ে পড়বে। ১৯৯৮ সালে বিশ্বের বিভিন্ন দেশে বাঘের ৮ উপ-প্রজাতির সংখ্যা ছিল ৭ হাজার ৬শ’টি। ২০১০ সালে এ সংখ্যা কমে গিয়ে ৩ হাজার ২শ’ টিতে দাঁড়ায়! বাঘ বিশেষজ্ঞদের মতে এ ধারা যদি অব্যাহত থাকে তাহলে ২০২২ সালে গোটা পৃথিবীতে বাঘ প্রজাতির পুরোপুরি বিলুপ্ত হওয়ার আশঙ্কা রয়েছে! ১৯৮২ সালে প্রথম সুন্দরবনের বাংলাদেশ অংশে বাঘ গণনা শুরু হয়। তখন পায়ের ছাপ সংগ্রহের মাধ্যমে ৪৫০টি বাঘ রয়েছে বলে জানতে পারে বন বিভাগ। একই পদ্ধতিতে ১৯৯২ সালে বাঘের সংখ্যা ৩৫৯টি, ১৯৯৩ সালে ৩৬২টি, ২০০৪ সালে ৪৪০টি, ২০০৬ সালে ২শ’টি এবং সর্বশেষ ক্যামেরা টপিংয়ের গণনায় বাঘের সংখ্যা দাঁড়ায় ১০৬টি। তবে আরো ৭৭টি বাঘ চিহ্নিত করা হয়েছে পায়ের ছাপ ও স্যাটেলাইটের ছবি দেখে। চোরা শিকারিদের তৎপরতা ছাড়াও বাঘ-মানুষের সঙ্ঘাতে গড়ে বছরে ৩টি বাঘ মারা পড়ছে সুন্দরবনে। এছাড়া প্রাকৃতিক বৈরী আচরণেও প্রাণ হারাচ্ছে বাঘ। সুন্দরবন রক্ষার ক্ষেত্রে বন বিভাগের নানা রকম ত্রুটিও বন ধ্বংসের জন্য অন্যতম কারণ। সেসব কারণেরই ফলে আগের তুলনায় অপরাধ তৎপরতা বাড়লেও বন মামলা কমে যাচ্ছে দিন-দিন। এখন বন মামলা প্রায় নেই বললেই চলে। জেলেদের বিষ দিয়ে মাছ ধরাও একটি ভয়ঙ্কর কারণ। মূল-কথা বনজীবীরা মোটেও বন ব্যবহারে সচেতন না। আর তাদেরকে সচেতনতার জন্য উপযুক্ত কোনো কর্মশালারই আয়োজন করা হয় না। আরেকটি অন্যতম কারণ হলো ১৯৭৫ সালে ভারত কর্তৃক গঙ্গা নদীর ওপর ফারাক্কা বাঁধ নির্মাণ। আগে গঙ্গা নদীর মিঠা পানি গড়াই হয়ে পশুর ও শিবসা নদীর মাধ্যমে সুন্দরবনে প্রবাহিত হতো। এতো সেই আদিকাল থেকে বহমান ছিল। আগেইতো বলেছি সুন্দরবনের আদি কথা। এখন মিঠা পানিপ্রবাহ কম থাকায় অপর দিক থেকে সমুদ্রের লবণাক্ত পানি ঢুকে পড়েছে সুন্দরবনের মধ্যে। বাঁধ চালুর পর থেকে সুন্দরবন প্রতি সেকেন্ডে শূন্য থেকে ১৭০ ঘন মিটার পলিযুক্ত মিঠা পানি গ্রহণ করছে। সেখানে লবণাক্ততার পরিমাণ ঠিক রাখার জন্য দরকার কমপক্ষে ১৯৪ দশমিক ৪ ঘন মিটার মিঠা পানি। যদিও ১ শতাংশের বেশি লবণাক্ততা থাকলে সুন্দরী গাছের বেঁচে থাকা কঠিন হয়ে পড়ে। শুধু তাই নয়, ফারাক্কা বাঁধ চালু হওয়ার পর থেকে প্রধানত মিঠাপানির অভাবেই বাঘ, হরিণসহ প্রায় সকল প্রাণীরই বেঁচে থাকা কঠিনতর হয়ে পড়েছে। ১৯৫৯ সালে সুন্দরবনে প্রতি হেক্টরে ২৯৬টি গাছ ছিল। তাতে সুন্দরীর সংখ্যা ছিল ২১১টি। ১৯৮৩ সালে হেক্টরপ্রতি গাছের সংখ্যা দাঁড়ায় ১৮০তে সুন্দরী ১২৫, ও ১৯৯৬ সালে তা আরো কমে হয় ১৪৪ সুন্দরীর সংখ্যা ১০৬টিতে। এভাবে চললে ২০২০ সালের মধ্যে গাছের সংখ্যা হেক্টরপ্রতি নেমে আসবে ১০৯টিতে। আর সুন্দরীর সংখ্যা ৮০টিতে নেমে আসবে। ফারাক্কা বাঁধের পর শুধু আমাদের সুন্দরবন ক্ষতিগ্রস্ত হচ্ছে তা নয়। সমগ্র দেশের অর্থনৈতিক ব্যাপক ক্ষতি হয়ে আসছে এবং উজানের দেশ ভারতেরও নদী ভরাট হয়ে যাচ্ছে পলি জমে। বন্যায় প্লাবিত হচ্ছে বিহারের গ্রামের পর গ্রাম। সর্বশেষ এবং সর্ব বৃহত্তম যে ঝুঁকি-হুমকি সিডরের মতো এসে হাজির হয়েছে সুন্দরবনের সামনে তাহলো বাগেরহাটের রামপালে সুন্দরবন থেকে মাত্র ১৪ কিলোমিটার দূরত্বে নির্মাণ হতে যাওয়া এবং পশুর নদীর সাথে সংযুক্ত, ভারত-বাংলাদেশ যৌথ বিনিয়োগে প্রস্তাবিত কয়লাভিত্তিক বিদ্যুৎকেন্দ্র। কয়লা আসবে সুন্দরবনের মধ্য দিয়ে বয়ে যাওয়া ছোট-বড় নদীর মধ্য দিয়ে জাহাজে করে। বিশেষজ্ঞরা অনেক আগেই বলেছেন, সুন্দরবনের মধ্য দিয়ে চলাচলকারী কয়লা, ছাই, সার ও তেলবাহী জাহাজ সুন্দরবনের প্রাণিকুলের জন্য ভ্রাম্যমাণ বোমা!। ইআইএ প্রতিবেদন অনুযায়ী ১৩২০ মেগাওয়াট বিদ্যুৎ উৎপাদনের জন্য বছরে ৪৭ লাখ ২০ হাজার টন কয়লা পোড়াতে হবে। যাতে গড়ে বছরে ১০ লাখ টনের বেশি ছাই উৎপন্ন হবে। বছরে ৮০ লাখ টন কার্বনড্রাই-অক্সাইড উৎপন্ন হবে। এ ছাড়াও বছরে ৫১ হাজার ৮৩০ টন বিষাক্ত সালফার ডাই-অক্সাইড ও ৩১ হাজার ২৫ টন নাইট্রোজেন ড্রাই-অক্সাইড নির্গত হবে। এবার হিসাব করুন সুন্দরবনসহ এ অঞ্চলের ভবিষ্যৎ জীবন কোন্ পথে? তবে আশার দিক হলো এ ব্যাপারে জাতিসংঘের ইউনেস্কো সুন্দরবনের ক্ষতিকারক দিক বিবেচনা করে ৩০ পৃষ্ঠার একটি প্রতিবেদন পাঠিয়েছে বাংলাদেশ সরকারের নীতিনির্ধারকদের কাছে, যাতে বিদ্যুৎকেন্দ্রটি অন্যত্রে সরিয়ে নেয়ার পরামর্শ দিয়েছেন এবং ১১ অক্টোবরের ’১৬ মধ্যে সরকারের মতামত চেয়েছেন। এখন আমাদের অপেক্ষার পালা! হ